AGIRREZABALA MANTXOLA (EH Bildu, 2013-03-21):
Bai, eskerrik asko mahaiburu andrea.
Ez, motza eta labur, motza eta labur joko dut. Gardentasun gaia ekarri digu Partidu Sozialistak oraingo honetan eta horretarako ponentzia bat eratzea, eta Araudiak berak esaten duen bezala, txostena egin eta beharrezko aldaketak egiteko.
Euskal Herria Bilduren jarreratik arazorik ez honen aurrean. Ulertzen dugulako gardentasuna iharduera politiko zuzendu behar duten oinarrizko printzipio dela, guretzat behintzat horrela da, beste irizpide edo beste printzipioekin batera, izan ere, sistema demokratikoarenganako konfidantzak eta iharduera politikoaren prestigio sozialak harreman zuzena dute politikarion eta alderdi politikoen jokaera zintzo, eraginkor eta gardenarekin.
Neurri handi batean, nazio baten osasun demokratikoa bere ordezkari politikoen jokaera etikoaren araberakoa da. Beraz, bagatoz gardentasuna planteatzen denean, nahiz eta gero esango dudan bezala erdibideko honetan hori desagertu egin da erdibideko zuzenketa horretatik.
Bat gentozen ere ondasun adierazpenak argitara emateko eta ikuskatzeko puntuarekin, izan ere Euskal Herria Bilduko legebiltzarkide guztiok kargua hartu bezain pronto konpromezu eta kontratu etikoa sinatu genuen eta konpromezu bat zen ondasun aitorpen publikoa egitea. Bai, kargua hartzerakoan, bai kargua utzitakoan ere.
Partehartzeaz ere, nahiz eta erdibideko zuzenketa honetan ez duen hitz egiten, Mendia andreak hitz egin du bere ekimenean, bere iniziatiban arrazoietan hitz egiten duzu bakarrik, nahiz eta ez legezko proposamenean honen inguruan ezer planteatu.
Beraz, honetaz ere hitz egin beharko da, guretzat hau oso puntu inportantea da, guk demokrazia partehartzailean sinesten dugu, hau da, jendartearekiko harreman etengabe eta leial batean, gure konpromezua gizarte zibila indartzea eta horretarako bide berriak ireki behar dira gizarte mugimendu eta eragileek modu erreal eta eraginkor batean parte hartu dezaten.
Erabakiak diseinatu eta hartzeko orduan, horixe da gure konpromezua eta guk uste dugu, hain zuzen, ildo honetatik edo lan egin behar dela eta honetan urrats galantak eman behar dira legebiltzar honetan. Ikusi besterik ez dugu orain dela gutxi (...) herri ekimenarekin zer gertatu den. Beraz, partaidetza oso inportantea da guretzat.
Beste bi puntu ere aipatzen zenituen. Bilkura aldiak luzatzea eta legebiltzarra eratzeko eta lehendakaria izendatzeko epeak arintzea. Biekin ados, hala ere, ongi etorria Mendia andrea bilkura aldiak luzatzea defendatu eta defendatzen dugun artaldera. Izan ere, aurreko legealdian gai hauxe bera planteatu zen mahai gainean ponentzia horretan, hemen aipatu den ponentzia horretan eta zuen taldeak aurkako bozka eman zuen. Beraz, ongi etorria, baino sekulan ez da berandu.
Beraz, nahiz eta horiek guztiak jasota ez dauden erdibideko honetan, zuzenketa honetan, guk aldeko bozka emango diogu. Azken finean, hemen isladatzen dena da Erreglamentuan jartzen duena. Ponentzia bateratu bi gauzetarako, PNVri ahaztu zitzaiona. Bata da, informea egiteko eta bigarren gauza, PNVri ahaztu zitzaiona zen baita ere proposamenak egiteko, gomendioak egiteko eta gauza berriak planteatzeko.
Beraz, esan bezala, gure taldeak erdibidekoaren alde egingo du, nahiz eta espero genuen edo nahi genuen harago joatea.
Besterik ez. Eskerrik asko.